《参禅行赠荷藏主》
明代·空室禅师

参禅乎，参禅乎，参禅须是大丈夫。
当信参禅最省事，单单提个赵州无。
行亦提，坐亦提，行住坐卧常提撕。
蓦然打破黑漆桶，便与诸圣肩相齐。
所以懒瓒不受黄麻诏，芙蓉不受紫衲衣。
既是参禅了生死，谁肯逐物成自欺。
近代参禅全不是，尽去相师学言语。
纵然学得言语成，恰似雕笼养鹦鹉。
鹦鹉随人巧调舌，白日千般万般说。
问渠所说事若何，随问随言怎分别。
劝后生，宜猛烈，著手心头便须瞥。
三乘教典米中沙，百千诸佛眼中屑。
参禅乎，参禅乎，丝毫系念非良图。
堪叹神仙张果老，灼然不爱药葫芦。